מספר פנימי: 2163363

הכנסת העשרים וארבע

**יוזמת:**  **חברת הכנסת** **מיכל רוזין**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/2522/24

הצעת חוק לתיקון פקודת הרופאים (רופא שהורשע בעבירת מין), התשפ"ב–2021

|  |  |  |  |  |  |  |
| --- | --- | --- | --- | --- | --- | --- |
| הוספת סעיף 41א | 1. | בפקודת הרופאים [נוסח חדש], התשל"ז–1976[[1]](#footnote-2) (להלן – החוק העיקרי), אחרי סעיף 41 יבוא: | | | | |
|  |  | "סמכויות השר ביחס לרופא שהורשע בעבירת מין | | | 41א. | (א) על אף האמור בסעיף 41, ראה השר על יסוד הודעה של רשם בית המשפט לפי סעיף 56, שרופא מורשה הורשע בעבירת מין כהגדרתה בחוק למניעת העסקה של עברייני מין במוסדות מסוימים, התשס"א–2001[[2]](#footnote-3), יתלה השר את רישיונו בצו חתום בידו עד להמלצת ועדה מיוחדת; חברי הוועדה המיוחדת יהיו: רופא שמינה המנהל, והוא יהיה היושב ראש, רופא שמינה המנהל מתוך רשימה שהגישה לו ההסתדרות הרפואית בישראל, ונציג היועץ המשפטי לממשלה. |
|  |  |  |  |  |  | (ב) ועדה מיוחדת כאמור בסעיף קטן (א) תגיש את המלצתה לשר לא יאוחר מארבעה עשר ימים מיום מינויה, ובלבד שנתנה לרופא הזדמנות נאותה להשמיע את טענותיו ושהתקבלה בעניינו הערכת מסוכנות כהגדרתה בחוק הגנה על הציבור מפני ביצוע עבירות מין, התשס"ו–2006[[3]](#footnote-4); בנסיבות מיוחדות רשאי השר, לפי בקשת הוועדה, להאריך את התקופה האמורה לתקופה נוספת אחת בלבד שלא תעלה על שלושים ימים. |
|  |  |  |  |  |  | (ג) לאחר קבלת המלצת הוועדה המיוחדת, יחליט השר אם לבטל את הרישיון של הרופא, להורות שהרישיון יותלה לתקופה נוספת שיקבע, לתת לרופא נזיפה או התראה, או להגביל את תחומי עיסוקו לתקופה שיקבע. |
|  |  |  |  |  |  | (ד) הוועדה תגיש דין וחשבון בכתב לשר על אופן פעולתה." |
| תיקון סעיף 56 | 2. | בסעיף 56(א) לחוק העיקרי, בסופו יבוא "ולעניין הרשעה בעבירת מין כמשמעותה בסעיף 41א(א), יודיע רשם בית המשפט על הרשעה כאמור גם לשר.". | | | | |

דברי הסבר

החוק למניעת העסקה של עברייני מין במוסדות מסוימים, התשס"א–2001, קובע איסור על מעסיק לקבל לעבודה או להעסיק אדם שהורשע בעבירת מין במוסדות המפורטים בחוק האמור. הוראות חוק זה חלות, בין היתר, על בתי חולים ומרפאות לילדים ומחלקות ילדים בבתי חולים, אולם לא מגבילות רופא שהורשע בעבירה כאמור לעבוד במקומות אחרים, שהחוק לא חל לגביהם.

במצב זה, רופא אשר הורשע בעבירת מין יכול להמשיך ולעסוק ברפואה ובכלל זה לבוא במגע עם חסרי ישע, קטינים ואנשים עם מוגבלויות במסגרת הטיפול בהם, ללא בקרה או השגחה, ובלי שהם יודעים שהוא הורשע.

סעיף 41 לפקודת הרופאים [נוסח חדש], התשל"ז–1976 (להלן – הפקודה), קובע כי שלילה או התלייה של רישיון של רופא שהורשע בעבירה פלילית שלא לפי הפקודה תלויה בכך שהוגשה קובלנה של המנהל או של אדם שנפגע מאותו רופא וכן שניתנה לרופא הזדמנות להשמיע את טענותיו בפני ועדה. התהליך האמור עשוי להימשך תקופה ארוכה, שבמהלכה הרופא ממשיך לעבוד.

לפיכך, מוצע שהשר יתלה את רישיונו של רופא שהורשע בעבירת מין, מיד עם קבלת הודעה על ההרשעה מרשם בית המשפט. התלייה זו תעמוד בתוקף עד שתתקבל המלצתה של ועדה מיוחדת (להלן – הוועדה) שימנה המנהל לעניין זה. לאחר קבלת המלצת הוועדה יחליט השר אם לבטל את רישיונו של הרופא, להתלותו לתקופה נוספת שיקבע, לתת לרופא נזיפה או התראה או להגביל את תחומי עיסוקו לתקופה שיקבע. הוועדה תהיה מחויבת לתת לרופא הזדמנות נאותה להשמיע את טענותיו וכן תהיה מחויבת לקבל הערכת מסוכנות בעניינו, כדי שתוכל לשקול את הסיכוי לעבריינות מין חוזרת מצד הרופא.

ההצעה נוסחה בסיוע איגוד מרכזי הסיוע לנפגעות ולנפגעי תקיפה מינית.

הצעות חוק זהות הונחו על שולחן הכנסת העשרים ושלוש על ידי חברת הכנסת אורנה ברביבאי וקבוצת חברי הכנסת (פ/1593/23) ועל שולחן הכנסת העשרים וארבע על ידי חבר הכנסת יוראי להב הרצנו (פ/69/24).

הצעת החוק זהה לפ/1593/23 ולפיכך לא נבדקה מחדש על ידי הלשכה המשפטית של הכנסת.

--------------------------------

הוגשה ליו"ר הכנסת והסגנים

והונחה על שולחן הכנסת ביום

י"א בכסלו התשפ"ב (15.11.2021)

1. דיני מדינת ישראל, נוסח חדש 30, עמ' 594. [↑](#footnote-ref-2)
2. ס"ח התשס"א, עמ' 509. [↑](#footnote-ref-3)
3. ס"ח התשס"ו, עמ' 234. [↑](#footnote-ref-4)